DECIZIA BĂNCII CENTRALE EUROPENE
din 15 decembrie 2006
privind cotele procentuale ale băncilor centrale naţionale în grila de repartiţie pentru subscrierea la capitalul Băncii Centrale Europene
(BCE/2006/21)
(2007/42/CE)
CONSILIUL GUVERNATORILOR BĂNCII CENTRALE EUROPENE,
având în vedere Statutul Sistemului European al Băncilor Centrale şi al Băncii Centrale Europene, în special articolul 29.4 şi articolul 49.3,
având în vedere contribuţia adusă de Consiliul general al Băncii Centrale Europene (BCE) în conformitate cu articolul 47.2 a patra liniuţă din statut,
întrucât:
(1)
Decizia BCE/2004/5 din 22 aprilie 2004 privind cotele procentuale ale băncilor centrale naţionale în grila de repartiţie pentru subscrierea la capitalul Băncii Centrale Europene (1) a stabilit, de la 1 mai 2004, ponderile atribuite băncilor centrale naţionale (BCN) care erau membre ale Sistemului European al Băncilor Centrale (SEBC) la 1 mai 2004 în grila de repartiţie pentru subscrierea la capitalul BCE (denumite în continuare „ponderi în grila de repartiţie pentru capital“ şi, respectiv, „grila de repartiţie pentru capital“).
(2)
În vederea aderării Bulgariei şi a României la Uniunea Europeană şi a intrării respectivelor BCN în SEBC la 1 ianuarie 2007, capitalul subscris al BCE se majorează automat în conformitate cu articolul 49.3 din statut. Această majorare de capital impune calcularea ponderii în grila de repartiţie pentru capital corespunzătoare fiecărei BCN care va deveni membru al SEBC la 1 ianuarie 2007, prin analogie cu articolul 29.1 şi în conformitate cu articolul 29.2 din statut. Grila extinsă de repartiţie pentru capitalul BCE şi ponderea în grila de repartiţie pentru capital a fiecărei BCN se aplică începând cu 1 ianuarie 2007. Pentru aceste motive, Decizia BCE/2004/5 trebuie abrogată şi înlocuită cu o nouă decizie care să reflecte poziţia actualizată.
(3)
În conformitate cu Decizia 2003/517/CE a Consiliului din 15 iulie 2003 privind datele statistice ce vor fi utilizate la ajustarea grilei de repartiţie pentru subscrierea la capitalul Băncii Centrale Europene (2), Comisia Europeană a furnizat BCE datele statistice care trebuie utilizate pentru determinarea grilei extinse de repartiţie pentru capital.
(4)
Având în vedere articolele 3.5 şi 6.6 din Regulamentul intern al Consiliului general al Băncii Centrale Europene şi având în vedere contribuţia Consiliului general la această decizie, guvernatorii Bulgarian National Bank şi Băncii Naţionale a României au avut ocazia să formuleze observaţii cu privire la prezenta decizie înaintea adoptării acesteia,
DECIDE:
Articolul 1
Rotunjire
Atunci când Comisia Europeană furnizează date statistice revizuite care trebuie utilizate pentru extinderea grilei de repartiţie pentru capital, iar totalul cifrelor nu este 100 %, diferenţa se compensează după cum urmează: (i) dacă totalul este mai mic de 100 %, prin adăugarea a 0,0001 dintr-un punct procentual la cea mai mică cotă sau cele mai mici cote, în ordine crescătoare, până la obţinerea unui total de exact 100 %; sau (ii) dacă totalul este mai mare de 100 %, prin scăderea a 0,0001 dintr-un punct procentual din cea mai mare cotă sau cele mai mari cote, în ordine descrescătoare, până se obţine exact 100 %.
Articolul 2
Ponderile în grila de repartiţie pentru capital
Ponderile atribuite fiecărei BCN în grila de repartiţie pentru capital descrisă la articolul 29 din statut sunt, începând cu 1 ianuarie 2007, următoarele:
-
Nationale Bank van België/Banque nationale de Belgique
2,4708 %
-
Bulgarian National Bank
0,8833 %
-
Česká národní banka
1,3880 %
-
Danmarks Nationalbank
1,5138 %
-
Deutsche Bundesbank
20,5211 %
-
Eesti Pank
0,1703 %
-
Bank of Greece
1,8168 %
-
Banco de España
7,5498 %
-
Banque de France
14,3875 %
-
Central Bank and Financial Services Authority of Ireland
0,8885 %
-
Banca d’Italia
12,5297 %
-
Central Bank of Cyprus
0,1249 %
-
Latvijas Banka
0,2813 %
-
Lietuvos bankas
0,4178 %
-
Banque centrale du Luxembourg
0,1575 %
-
Magyar Nemzeti Bank
1,3141 %
-
Bank Ċentrali ta’ Malta/Central Bank of Malta
0,0622 %
-
De Nederlandsche Bank
3,8937 %
-
Oesterreichische Nationalbank
2,0159 %
-
Narodowy Bank Polski
4,8748 %
-
Banco de Portugal
1,7137 %
-
Banca Naţională a României
2,5188 %
-
Banka Slovenije
0,3194 %
-
Národná banka Slovenska
0,6765 %
-
Suomen Pankki
1,2448 %
-
Sveriges riksbank
2,3313 %
-
Bank of England
13,9337 %
Articolul 3
Dispoziţii finale
(1) Prezenta decizie intră în vigoare la 1 ianuarie 2007.
(2) Decizia BCE/2004/5 se abrogă de la 1 ianuarie 2007.
(3) Trimiterile la Decizia BCE/2004/5 se interpretează ca fiind la prezenta decizie.
Adoptată la Frankfurt pe Main, 15 decembrie 2006.